КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий хэтащ УФ-м и Правительствэм и УнафэщI Медведев Дмитрий щIышылэм и 29-м иригъэкIуэкIа видеоконференцым
Къэралым и Правительствэм къызэригъэпэща зэIущIэр зытеухуауэ щытар Урысей Федерацэм перинатальнэ центрхэр щыухуэнымкIэ программэр зэрагъэзащIэрщ. Ар 2016 гъэм нэсыху ягъэзэщIэн икIи технологие лъагэхэр къыщагъэсэбэп медицинэ центру 32-рэ УФ-м и щIыналъэу 30-м, абыхэм Къэбэрдей-Балъкъэрри яхэту, щаухуэн хуейщ. Псалъэмакъым къыхэщащ анэмрэ сабиймрэ я Iуэхухэр щыдагъэкIын хуей центрхэр щIынымкIэ субъект щхьэхуэхэм ныкъусаныгъэ пыухыкIахэр зэрыщыIэр. Апхуэдэ гугъуехьхэр къызэринэкIын хуейуэ къыпэщытщ Къэбэрдей-Балъкъэрми.
Псоми зэрытщIэжщи, зы мазэ хуэдиз япэкIэ КIуэкIуэ Юрий республикэм и Правительствэм хуигъэувауэ щытащ 2011 гъэм Налшык къалэм къыщрагъэжьа перинатальнэ центрыр ухуэнымкIэ лэжьыгъэхэр щIызэблэуам, абы ахъшэ къыщIыхуамыутIыпщым и щхьэусыгъуэхэр зэхигъэкIыну. Мы IуэхущIапIэр щIыным трагъэкIуэдэн хуей сом 1 мелардрэ мелуан 787-м щыщу къагъэсэбэпыфар сом мелуан 230-рэ хуэдизт. А ухуэныгъэр 2014 гъэм тещIыхьа федеральнэ инвестицэ программэм къыхагъэкIыжат. Ухуэныгъэм пащэн папщIэ, УФ-м Узыншагъэр хъумэнымкIэ и министерствэм ткIийуэ къигъэуват центрыр зытращIыхь щIыр зи мылъкур ягъэбелджылыуэ ятхыну, апхуэдэу республикэм и ахъшэу абы халъхьэн хуейр щыхуаутIыпщыну пIалъэхэр яубзыхуну.
Нобэм ирихьэлIэу щIыр республикэм и мылъкуу зэрыщытымкIэ зыхуей тхылъхэр ягъэхьэзыращ. КъБР-м и Парламентым и депутатхэм я мурадщ республикэ бюджетым щIышылэм и 30-м зыхуэфащэ зэхъуэкIыныгъэхэр халъхьэну икIи перинатальнэ центрыр ухуэным Къэбэрдей-Балъкъэрым къыбгъэдэкIыу тригъэкIуэдэн хуей ахъшэм и хэкIыпIэхэмрэ ар щратыну зэманымрэ ягъэбелджылыну.
Дызэрыт илъэсым щIышылэм и 23-м Урысей Федерацэм Узыншагъэр хъумэнымкIэ и министерствэр арэзы техъуащ «2020 гъэм нэсыху КъБР-м узыншагъэр хъумэнымкIэ и IэнатIэм зегъэужьыныр» къэрал программэм зэхъуэкIыныгъэхэр хэлъхьэным теухуауэ» КъБР-м и Правительствэм и унафэм и проектым. А щIыкIэм тету нобэм ирихьэлIэу зэфIагъэкIащ федеральнэ ведомствэм, ФIэкIыпIэ зимыIэ медицинэ страхованэмкIэ федеральнэ фондым къагъэува Iуэху псори.
КъБР-м и Iэтащхьэмрэ Правительствэмрэ я пресс-IуэхущIапIэ.
